**Obec Kyjov**

**Všeobecne záväzné nariadenie č. 4/2016**

**o zápise dieťaťa na plnenie povinnej školskej dochádzky v základnej škole**

Obec Kyjov v súlade s článkom 68 Ústavy Slovenskej republiky a podľa § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších zmien, a v zmysle zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov vydáva toto všeobecne záväzné nariadenie:

**Článok I.**

**Úvodné ustanovenia**

1. Toto všeobecne záväzné nariadenie ustanovuje podrobnosti o povinnosti zákonného zástupcu dieťaťa prihlásiť dieťa na plnenie povinnej školskej dochádzky v základnej škole (ďalej len „zápis“).

1. Obec Kyjov je zriaďovateľom Základnej s materskou školou v obci Kyjov.

**Článok II.**

**Účel nariadenia**

Toto nariadenie upravuje podľa § 20 ods. 3 zákona č. 245/2008 Z. z. o výchove a vzdelávaní (školský zákon) rozhodovaciu pôsobnosť Obce Kyjov o mieste a čase zápisu dieťaťa na plnenie povinnej školskej dochádzky v základnej škole.

**Čl. III**

**Všeobecné ustanovenia o zápise a plnení školskej dochádzky**

1. Zákonný zástupca dieťaťa je povinný prihlásiť dieťa na plnenie povinnej školskej dochádzky v základnej škole.

2. Zápis sa koná v posledný aprílový týždeň t.j od 24.4.2017 do 28.4.2017, ktorý predchádza začiatku školského roka, v ktorom má dieťa začať plniť povinnú školskú dochádzku.

3. Základná škola pri zápise dieťaťa vyžaduje osobné údaje :

a) meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa,

b) meno a priezvisko, adresa zamestnávateľa, trvalé bydlisko zákonných zástupcov.

4. Žiak plní povinnú školskú dochádzku v základnej škole v školskom obvode, v ktorom má trvalý pobyt, ak zákonný zástupca pre svoje dieťa nevyberie inú základnú školu.

5. Žiak môže plniť povinnú školskú dochádzku v základnej škole mimo školského obvodu,

v ktorom má trvalé bydlisko, so súhlasom riaditeľa základnej školy, do ktorej sa hlási.

**Čl. IV**

**Čas a miesto zápisu**

1. Čas zápisu :

 - utorok 25.4.2017 v čase od 13 : 00 hod. do 16 : 00 hod.,

 -streda 26.4.2017 v čase od 14 : 00 hod. do 17 : 00 hod.,

 -štvrtok 27.4.2017 v čase od 09 : 00 hod. do 15 : hodiny.

2. Miesto zápisu :

- budova Základnej školy s materskou školou v Kyjove.

1. Zápis detí do Materskej školy je v mesiaci máj

**Čl. V**

**Osobitné ustanovenia**

1. Riaditeľ školy, po konzultácii so zriaďovateľom, zverejní oznámenie o zápise (údaje podľa Čl. IV, požiadavky školy podľa Čl. III bod 3 a ďalšie doplňujúce údaje) najneskôr 21 dní pred začiatkom zápisu.

2. Oznámenie sa zverejní :

 - na budove Základnej školy s materskou školou v Kyjove,

 - v priestoroch materskej školy a školskej jedálne prístupných verejnosti,

 - na úradnej tabuli obecného úradu

 - na internetovej stránke Obce Kyjov

 - na internetovej stránke Základnej školy s materskou školou v Kyjove,

 - vyhlásením v obecnom rozhlase,

**Čl. VI**

**Záverečné ustanovenie**

1. Na tomto všeobecne záväznom nariadení sa Obecné zastupiteľstvo v Kyjove uznieslo na svojom zasadnutí dňa 9.12.2016, uznesením č.12/2016/6.

2. Toto nariadenie nadobúda účinnosť pätnástym dňom od jeho vyhlásenia, t.j. 01.01.2017.

V Kyjove dňa 9.12.2016

 Mgr. Chamila Juraj

 starosta obce